Azərbaycan Respublikası Vergilər Nazirliyinin 13 may 2015-ci il tarixli 1517040100655900 nömrəli əmri ilə təsdiq edilmiş "Yerli (bələdiyyə) vergi və ödənişlərin hesablanması, ödənilməsi və uçotu ilə bağlı Metodiki Vəsait"ə Əlavə 4

**Yerli (bələdiyyə) büdcəyə əmlak vergisinin**

**hesablanması formasının tərtib edilməsi qaydası**

Forma bələdiyyənin vergi xidməti orqanının vəzifəli şəxsi tərəfindən doldurulur.

Formanın əvvəlində vergi ödəyicisi olan fiziki şəxsin soyadı, adı, atasının adı, ünvanı, VÖEN, habelə əmlaka sahiblik və ya istifadə hüququnu təsdiq edən sənədin adı, verildiyi tarix, nömrəsi və əmlakın yerləşdiyi ərazi qeyd olunur.

Formanın 1-ci sətrindəki binaların ümumi sahəsi, 2-ci, 3-cü və 4-cü sətrlərdəki sahələrin cəminə bərabər olmalıdır.

2-ci sətrdə Metodiki Vəsaitin 4.12.1-ci və 4.12.3-cü bəndlərində göstərilən binaların sahəsi göstərilir.

3-cü sətrdə yaşayış binalarının vergiyə cəlb edilməyən sahəsi (30 kv.m) göstərilir.

4-cü sətrdəki binanın vergiyə cəlb olunan sahəsi 1-ci sətirlə 2-ci və 3-cü sətrlərin cəmi arasındakı fərqə bərabər olmalıdır.

5-ci sətrdə binalara görə hesablanan əmlak vergisinin Metodiki Vəsaitin 4.3.1-ci bəndində göstərilən vergi dərəcəsi (Bakı şəhəri üçün əmsal nəzərə alınmaqla) əks olunur. Vergi dərəcəsinə tətbiq olunan əmsal 5-ci sətrin 1-ci sütununda nəzərdə tutulmuş yerdə qeyd olunur.

6-cı sətrdə 4-cü və 5-ci sətrlərin hasilinə bərabər olmaqla binalara görə hesablanmış əmlak vergisinin məbləği göstərilir.

7-ci sətrdə fiziki şəxslərə məxsus olan su və hava nəqliyyatı vasitələrinin mühərriklərinin həcmi əks etdirilir.

8-cı sətrdə Metodiki Vəsaitin 4.3.2-ci və 4.3.3-cü bəndində su və hava nəqliyyatı vasitələrinin mühərrikinin həcminə görə hesablanan əmlak vergisinin dərəcəsi göstərilir.

9-cu sətrdə 7-ci və 8-cı sətrlərin hasilinə bərabər olmaqla su və hava nəqliyyatı vasitələrinin mühərrikinin həcminə görə hesablanan əmlak vergisinin məbləği əks etdirilir.

10-cu sətrdə mühərriki olmayan su və hava nəqliyyatı vasitələrinin bazar qiyməti göstərilir.

11-ci sətrdə Metodiki Vəsaitin 4.3.4-cü bəndində mühərriki olmayan su və hava nəqliyyatı vasitələrinin bazar qiymətinə görə müəyyən edilmiş əmlak vergisinin dərəcəsi göstərilir.

12-ci sətrdə 10-cu və 11-ci sətirlərin hasilinə bərabər olmaqla mühərriki olmayan su və hava nəqliyyatı vasitələrinə görə hesablanan əmlak vergisinin məbləği əks etdirilir.

13-cü sətr üzrə hesablanmış ümumi verginin məbləği, formanın 6-cı, 9-cu və 12-ci sətrlərinin cəminə bərabər olmalıdır.

14-cü sətrdə Vergi Məcəlləsinin 199.3-cü maddəsinin tətbiq edildiyi hallar üçün 30 manat miqdarında verilən güzəşt məbləği göstərilir.

15-ci sətrdə Vergi Məcəlləsinin 4.4-cü maddəsinə müvafiq olaraq əmlak vergisi üzrə ayrı-ayrı şəxslərə bələdiyyələrin qərarına əsasən verilən güzəştin məbləği qeyd olunur.

16-cı sətrdə fiziki şəxsin ödəməli olduğu vergi məbləği 13-cü sətrdəki məbləğdən 14-cü və 15-ci sətrlərdəki məbləğlər çıxılmaqla müəyyən edilir və göstərilir.

Forma əmlak vergisi üzrə hesablamanı aparan və şəxsi hesab vərəqəsinə işləyən vəzifəli şəxs tərəfindən imzalanır, onun vəzifəsi, soyadı, adı, atasının adı və cədvəlin tərtib edildiyi tarix göstərilir.